মিষ্টির চেয়েও বেশি ভালবাসেন শুক্তো! আর অফিস থেকে বাড়ি ফিরে নিয়মিত রান্না করেন টিম কুকের সংস্থার কর্মীটি। তবে বুধবার দুনিয়াকে ‘অ্যাপল’এর স্বাদ দেওয়ার পর মাঝরাতে বাড়ি ফিরে সে ঝক্কি আর নেননি অন্বেষা চট্টোপাধ্যায়। অ্যাপল-৭’এর ‘প্ল্যানিং টিমে’র একমাত্র বাঙালি সদস্য! 

দুনিয়া জুড়ে আইফোন-৭’এর প্রচার এবং বিপণনের দায়িত্ব অন্বেষার দলেরই। সেকারণে মঙ্গলবার সারা রাত জাগতে হয়েছে। তার আগের সাতদিনও দিনভর কাজ। বৃহস্পতিবার সকালে ফোনে হাসতে হাসতে বছর তিরিশের বাঙালিনী বলেন, ‘‘অ্যাপল ক্যাফেটোরিয়াতেও কিন্তু দারুণ সব খাবার পাওয়া যায়! তবে শুক্তো নেই এই যা!’’

সান ফ্রান্সিসকোর বিল গ্রাহাম সিভিক অডিটোরিয়ামে বুধবার আইফোন-৭, আইফোন-৭ প্লাস এবং অ্যাপল ওয়াচ সিরিজ-২ উদ্বোধন করেছেন কুক। অন্বেষা জানাচ্ছেন, দু’মাস আগে থেকেই শুরু হয়েছিল প্রস্তুতি। তাঁর কথায়, ‘‘শুধু আনুষ্ঠানিক উদ্বোধন করলেই তো কাজ শেষ হয় না। এর আগের প্রচার যেমন গুরুত্বপূর্ণ তেমন পরেরটাও। বৃহস্পতিবার থেকে আমেরিকা, কানাডা, জাপান, চিন-সহ ২৭টি দেশের অ্যাপল স্টোরে আইফোন-৭ এর বুকিং শুরু হয়েছে। এরপর ফোন পৌঁছে দেওয়ার কাজ সুষ্ঠুভাবে করতে হবে। সেইসঙ্গে আরও আরও প্রচার।’’ 

কারা করেন সেই কাজ? অন্বেষা জানালেন, ‘প্ল্যানিং টিমে’র (যাঁরা মূলত ম্যানেজমেন্ট আধিকারিক) ২৫ জনের পাশাপাশি আইটি এবং ইঞ্জিনিয়ারিং বিভাগের বাছাই করা ২০০ জন কর্মী যুক্ত রয়েছেন আইফোন সিরিজের ত্রয়োদশ সদস্যের প্রকাশ এবং প্রচার কর্মকাণ্ডে। আইফোন-৭ এবং আইফোন-৭ প্লাস তৈরি হয়েছে চিনে অ্যাপলের কারখানায়। অন্বেষাকেও যেতে হয়েছে সেখানে। ‘সাপ্লাই চেন’ মসৃণ রাখার ব্যবস্থা তত্ত্বাবধান করতে হয়েছে। 

কলকাতায় যাতায়াত আছে নিয়মিত। সল্টলেকে শ্বশুরবাড়িই তখন ঠিকানা। আদি বাড়ি কলকাতার টালা পার্কে। বাবা ছিলেন চন্দননগরের এক জুটমিলের আধিকারিক। পড়াশোনার শুরু সেখানকার সেন্ট জোসেফ কনভেন্টে। তারপর কলকাতার লা মার্টিনিয়র স্কুল, দিল্লির ইন্দ্রপ্রস্থ কলেজের ‘কম্পিউটার সায়েন্স’ বিভাগ ঘুরে ফের কলকাতায়। চার বছর টিসিএসে চাকরি, সেই সূত্রে আমেরিকায়। টিসিএস থেকে অ্যাপল। এরই মধ্যে অবশ্য ২০১১ সালে অস্টিন বিশ্ববিদ্যালয় থেকে এমবিএ করা হয়ে গিয়েছে।  
অন্বেষা প্রায় চার বছর চাকরি করছেন অ্যাপলে। এর আগে আইফোন এসই এবং আইফোন-৬ বিশ্ববাজারে ছড়িয়ে দেওয়ার কাজেও যুক্ত ছিলেন সরাসরি। জানালেন, প্রতিবারই আইফোন প্রকাশের আগের সাতদিন ঘুমনোর সময় পান না। গভীর রাতে সান হোসের বাড়িতে ফিরে আবার সাতসকালে মিনিট পনেরো গাড়ি চালিয়ে পৌঁছতে হয় সান ফ্রান্সিসকোর সদর দফতরে। 

তবে আগের দু’বারের মতো বুধবারের অনুষ্ঠানেও হাজির থাকতে পারেননি অন্বেষা এবং তাঁর সহকর্মীরা। বলেন, ‘‘অডিটোরিয়ামটা তো খুব বড় নয়। তাই আমরা সাংবাদিক আর অ্যাপল-ভক্তদের জন্যই জায়গা ছেড়ে দিই। নিজেরা অনুষ্ঠানটা দেখেছি জায়ান্ট স্ক্রিনে।’’ 
বাড়িতে তখন কন্যা অবন্তীকাকে (ডাকনাম লিওনেল মেসির অনুকরণে ‘লিও’) সামলাচ্ছেন স্বামী ডোরান চক্রবর্তী। যিনি নিজে মাইক্রোসফ্‌টের আধিকারিক। 
হাসতে হাসতে অন্বেষা বলেন, ‘‘লিও’র বয়স এখন দুই। এবার তাই ডোরানের তেমন অসুবিধা হয়নি!’’